b'\n_START_ARTICLE_\nAntonio Di Natale\n_START_SECTION_\nUran alku\n_START_PARAGRAPH_\nDi Natale aloitti jalkapalloilun ammattilaisena Empolissa. H\xc3\xa4n nousi edustusjoukkueeseen kaudella 1996\xe2\x80\x931997 ja pelasi yhden ottelun Serie B:ss\xc3\xa4. Ensiesiintyminen tapahtui 26. tammikuuta 1997 Cremonesea vastaan. Kauden j\xc3\xa4lkeen Empoli nousi Serie A:han ja Di Natale siirtyi syyskuussa 1997 lainasopimuksella Iperzolaan Serie C2 tasolle. Kauden aikana Di Natale pelasi 33 ottelua ja onnistui maalinteossa kuudesti. Joukkue kuitenkin j\xc3\xa4i sarjassa toiseksi viimeiseksi ja putosi kauden p\xc3\xa4\xc3\xa4tteeksi sarjatasoa alemmaksi. Di Natale palasi kauden j\xc3\xa4lkeen takaisin Empoliin, joka s\xc3\xa4ilytti paikkansa Serie A:ssa sijoittumalla sarjassa kahdenneksitoista. My\xc3\xb6s kaudella 1998\xe2\x80\x931999 Di Natale siirtyi pelaamaan lainalle. Aluksi kes\xc3\xa4kuussa 1998 h\xc3\xa4n siirtyi Serie C1:ss\xc3\xa4 pelanneeseen Vareseen, jossa Di Natale pelasi nelj\xc3\xa4 ottelua ennen siirtymist\xc3\xa4\xc3\xa4n lokakuussa 1998 Serie C2 tason Viareggioon. H\xc3\xa4n pelasi joukkueessa loppukauden tehden kaksitoista maalia 25 sarjaottelussa. Viareggio s\xc3\xa4ilyi Serie C2 tasolla oltuaan sarjassa sijalla 12. Sen sijaan Di Natalen omistanut seura Empoli putosi takaisin Serie B:hen kauden 1998\xe2\x80\x931999 p\xc3\xa4\xc3\xa4tteeksi j\xc3\xa4\xc3\xa4ty\xc3\xa4\xc3\xa4n Serie A:ssa viimeiseksi.\n_START_SECTION_\nPaluu Empoliin\n_START_PARAGRAPH_\nEmpolin pudotessa takaisin Serie B:hen kaudeksi 1999\xe2\x80\x932000 sai Di Natale tilaisuuden pelata joukkueen riveiss\xc3\xa4 sitten kauden 1996\xe2\x80\x931997 j\xc3\xa4lkeen. H\xc3\xa4n teki ensimm\xc3\xa4isen maalinsa Italian cupissa 15. elokuuta 1999 Monzaa vastaan, kun Empoli voitti ottelun 1\xe2\x80\x934. Di Natale teki my\xc3\xb6hemmin ensimm\xc3\xa4isen Serie B maalinsa 12. syyskuuta 1999 Sampdoriaa vastaan. My\xc3\xb6hemmin 11. kes\xc3\xa4kuuta 2000 Di Natale teki kaksi maalia Chievoa vastaan. Kauden p\xc3\xa4\xc3\xa4tteeksi Di Natale pelasi 25 sarjaottelua ja teki niiss\xc3\xa4 kuusi maalia. Empoli sijoittui lopulta Serie B:ss\xc3\xa4 kahdeksanneksi, kun Italian cupissa matka katkesi ensimm\xc3\xa4iselle kierrokselle.\n_START_SECTION_\nKausi 2000\xe2\x80\x932001\n_START_PARAGRAPH_\nKaudella 2000\xe2\x80\x932001 Di Natale aloitti maalinteon Italian cupin avausottelussa Crotonea vastaan 13. elokuuta 2000. Seuraavan kerran Di Natale onnistui maalinteossa Serie B:ss\xc3\xa4 12. marraskuuta 2000 Cittadellaa vastaan, joka p\xc3\xa4\xc3\xa4ttyi tasan 2\xe2\x80\x932. 11. helmikuuta 2001 Di Natale ratkaisi kahdella maalillaan voiton Empolille Genoaa vastaan. Empoli sijoittui lopulta kuudenneksi Serie B:ss\xc3\xa4 j\xc3\xa4\xc3\xa4den viiden pisteen p\xc3\xa4\xc3\xa4h\xc3\xa4n noususta Serie A:han. Italian cupissa Empoli j\xc3\xa4i lohkossaan toiseksi ja j\xc3\xa4i edellisen kauden tapaan ensimm\xc3\xa4iselle kierrokselle. Di Natale pelasi t\xc3\xa4ll\xc3\xa4 kertaa 35 sarjaottelua ja teki niiss\xc3\xa4 yhdeks\xc3\xa4n maalia.\n_START_SECTION_\nKausi 2001\xe2\x80\x932002\n_START_PARAGRAPH_\nKaudella 2001\xe2\x80\x932002 Di Natale nosti joukkueensa takaisin Serie A:han, kun Empoli sijoittui Serie B:ss\xc3\xa4 nelj\xc3\xa4nneksi. My\xc3\xb6s Italian cupissa Empoli eteni toiselle kierrokselle voitettuaan oman lohkonsa. Joukkue kuitenkin h\xc3\xa4visi Bolognalle vierasmaalis\xc3\xa4\xc3\xa4nn\xc3\xb6ll\xc3\xa4. Di Natale teki kauden aikana kuusitoista maalia ja sijoittui maalitilastossa jaetulle nelj\xc3\xa4nnelle sijalle. H\xc3\xa4n teki avausmaalinsa 26. elokuuta 2001 Palermoa vastaan.\n_START_SECTION_\nKaudet Serie A:ssa (2002\xe2\x80\x932004)\n_START_PARAGRAPH_\nDi Natale p\xc3\xa4\xc3\xa4si pelaamaan urallaan ensimm\xc3\xa4ist\xc3\xa4 kertaa Serie A:ssa kaudella 2002\xe2\x80\x932003. Ensimm\xc3\xa4inen Serie A ottelu Di Natalelle kirjattiin 14. syyskuuta 2002 heti kauden avausottelussa Comoa vastaan. Samassa ottelussa h\xc3\xa4n teki my\xc3\xb6s ensimm\xc3\xa4isen maalinsa Serie A:ssa, kun Empoli voitti vierasottelun maalein 0\xe2\x80\x932. 17. marraskuuta 2002 Di Natale teki uransa ensimm\xc3\xa4isen hettutempun Regginaa vastaan, jonka Empoli voitti maalein 4\xe2\x80\x932. Kauden loppupuolella Di Natale muun muassa teki ratkaisevan 0\xe2\x80\x931 voittomaalin AC Milania vastaan. Kauden p\xc3\xa4\xc3\xa4tytty\xc3\xa4 Empoli sijoittui Serie A:ssa kolmanneksi toista. Italian cupissa Empoli voitti lohkonsa ja eteni toiselle kierrokselle, jossa se voitti Torinon. Matka katkesi lopulta puoliv\xc3\xa4lieriss\xc3\xa4 Laziota vastaan, jolle Empoli h\xc3\xa4visi yhteismaalein 4\xe2\x80\x931. Di Natale pelasi kauden p\xc3\xa4\xc3\xa4tytty\xc3\xa4 27 sarjaottelua ja teki niiss\xc3\xa4 kolmetoista maalia._NEWLINE_Kaudella 2003\xe2\x80\x932004 Di Natale ei tehnyt en\xc3\xa4\xc3\xa4 yht\xc3\xa4 tehokkaasti maaleja. H\xc3\xa4n pelasi kauden aikana 33 sarjaottelua, joissa syntyi viisi maalia. Di Natale onnistui kuudessa ensimm\xc3\xa4isess\xc3\xa4 ottelussa tekem\xc3\xa4\xc3\xa4n kolme maalia ja teki muun muassa 5\xe2\x80\x931 tappioon p\xc3\xa4\xc3\xa4ttyneess\xc3\xa4 ottelussa Empolin ainoan maalin Juventusta vastaan. Di Natale teki kauden viimeisen maalinsa 11. tammikuuta 2004 Anconaa vastaan, jonka j\xc3\xa4lkeen h\xc3\xa4n ei tehnyt lopuissa seitsem\xc3\xa4ss\xc3\xa4toista ottelussa maaliakaan. Empoli j\xc3\xa4i lopulta Serie A:ssa toiseksi viimeiseksi ja putosi kauden p\xc3\xa4\xc3\xa4tteeksi Serie B:hen. My\xc3\xb6s Italian cupissa Empolin tie katkesi heti ensimm\xc3\xa4iseen otteluun. Serie A joukkueena Empoli p\xc3\xa4\xc3\xa4si suoraan toiselle kierrokselle, jossa se h\xc3\xa4visi Venezialle yhteismaalein 1\xe2\x80\x933. Di Natale teki cupissa yhden maalin.\n_START_SECTION_\nUdinese\n_START_PARAGRAPH_\nHein\xc3\xa4kuussa 2004 Di Natale siirtyi Udineseen sadan tuhannen euron siirtokorvauksella Empolista. H\xc3\xa4n muodosti avauskaudellaan (2004\xe2\x80\x932005) Udinesen k\xc3\xa4rkikolmikon Vincenzo Iaquintan ja David Di Michelen kanssa. Di Natale pelasi ensimm\xc3\xa4isen ottelunsa Udinesen paidassa 12. syyskuuta 2004 Serie A:n ottelussa Regginaa vastaan, joka p\xc3\xa4\xc3\xa4ttyi 0\xe2\x80\x930. Avausmaalinsa h\xc3\xa4n teki puolestaan heti seuraavassa sarjaottelussa Parmaa vastaan 19. syyskuuta 2004. Udinese pelasi my\xc3\xb6s UEFA-cupin karsintaa syyskuussa, mutta h\xc3\xa4visi Panioniosille yhteismaalein 3\xe2\x80\x932. Italian cupissa Udinese p\xc3\xa4\xc3\xa4si suoraan nelj\xc3\xa4nnesv\xc3\xa4lieriin, jossa se voitti Leccen vierasmaalis\xc3\xa4\xc3\xa4nn\xc3\xb6ll\xc3\xa4. Di Natale teki ensimm\xc3\xa4isess\xc3\xa4 kohtaamisessa kaksi maalia. Kolme p\xc3\xa4iv\xc3\xa4\xc3\xa4 my\xc3\xb6hemmin 16. tammikuuta 2005 Di Natale teki Udinesen ainoan maalin 3\xe2\x80\x931 tappio ottelussa Milanille. Di Natale onnistui my\xc3\xb6s Serie A:n loppukaudesta maalinteossa AS Roma vastaan, sek\xc3\xa4 Italian cupissa, jonka Udinese kohtasi pudotettuaan puoliv\xc3\xa4lieriss\xc3\xa4 Milanin. Di Natale teki v\xc3\xa4lieriss\xc3\xa4 Roomaa vastaan yhden maalin, kun Udinese putosi jatkosta h\xc3\xa4vitty\xc3\xa4\xc3\xa4n yhteismaalein 3\xe2\x80\x932. Di Natalen saldoksi j\xc3\xa4i nelj\xc3\xa4 maalia Italian cupissa. Serie A:ssa puolestaan Di Natale teki seitsem\xc3\xa4n maalia pelaamissaan 33 ottelussa. H\xc3\xa4nen joukkueensa sijoittui kauden p\xc3\xa4\xc3\xa4tteeksi Serie A:ssa nelj\xc3\xa4nneksi ja sai paikan seuraavan kauden Mestarien liigan karsintoihin.\n_START_SECTION_\nKausi 2005\xe2\x80\x932006\n_START_PARAGRAPH_\nKauden 2005\xe2\x80\x932006 Di Natale aloitti Mestarien liigan karsinnoilla, josta Udinese selvitti tiens\xc3\xa4 turnaukseen. Joukkue arvottiin Barcelonan, Werder Bremenin ja Panathinaikosin kanssa samaan lohkoon. Kauden avausmaalinsa Di Natale teki 1. lokakuuta 2005 Serie A ottelussa Laziota vastaan. My\xc3\xb6hemmin 18. lokakuuta 2005 Di Natale teki ensimm\xc3\xa4isen maalinsa eurokentill\xc3\xa4, kun h\xc3\xa4n tasoitti Mestarien liigan ottelussa Werder Bremeni\xc3\xa4 vastaan loppunumeroiksi 1\xe2\x80\x931. My\xc3\xb6hemmin 2. marraskuuta 2005 toisessa kohtaamisessa Di Natale onnistui kahdesti maalin teossa Werder Bremeni\xc3\xa4 vastaan. Ottelu p\xc3\xa4\xc3\xa4ttyi kuitenkin Udinesen 4\xe2\x80\x933 tappioon. Italian cupissa Di Natale teki maalin Atalantaa vastaan 13. tammikuuta 2006 joukkueiden toisessa ottelussa. Udinese jatkoi voitolla matkaansa puoliv\xc3\xa4lieriin Sampdoriaa vastaan.  Mestarien liigassa sen sijaan Udinese putosi jatkosta j\xc3\xa4\xc3\xa4tyeen omassa lohkossaan kolmanneksi. Joukkue kuitenkin p\xc3\xa4\xc3\xa4si viel\xc3\xa4 UEFA-cupiin lohkon kolmannen sijan my\xc3\xb6t\xc3\xa4. Udinese voitti sit\xc3\xa4 ennen Sampdorian Italian cupissa vierasmaalin turvin ja Di Natale onnistui kerran maalinteossa molemmissa otteluissa. UEFA-cupissa Udinese onnistui voittamaan RC Lensin yhteismaalein 3\xe2\x80\x931. Di Natale onnistui maalinteossa ensimm\xc3\xa4isess\xc3\xa4 ottelussa, joka p\xc3\xa4\xc3\xa4ttyi lukemiin 3\xe2\x80\x930. Voiton my\xc3\xb6t\xc3\xa4 Udinese eteni UEFA-cupissa kuudentoista parhaan joukkoon, johon sen tie my\xc3\xb6s katkesi h\xc3\xa4vitty\xc3\xa4\xc3\xa4n Levski Sofialle. Huhtikuussa 2012 Udinesen matka katkesi my\xc3\xb6s Italian cupissa h\xc3\xa4vitty\xc3\xa4\xc3\xa4n Interille v\xc3\xa4lieriss\xc3\xa4 yhteismaalein 3\xe2\x80\x932. Di Natalen saldoksi j\xc3\xa4i Italian cupissa kolme maalia kolmessa ottelussa. Serie A:ssa Udinese j\xc3\xa4i sijalle yksitoista. Di Natale sen sijaan teki kahdeksan maalia 35 sarjaottelussa.\n_START_SECTION_\nKausi 2006\xe2\x80\x932007\n_START_PARAGRAPH_\nKaudella 2006\xe2\x80\x932007 Di Natale aloitti heti kauden alussa maalinteon, kun h\xc3\xa4n teki kaksi maalia 19. elokuuta 2006 pelatussa Italian cupin ottelussa AS Melfea vastaan. Udinesen matka kuitenkin katkesi ensimm\xc3\xa4iselle karsinta kierrokselle h\xc3\xa4vitty\xc3\xa4\xc3\xa4n kolmannen ottelun Arezzolle varsinaisen peliajan j\xc3\xa4lkeen rangaistuspotkuilla. My\xc3\xb6s Serie A:ssa Di Natale aloitti vahvasti kahdessa ensimm\xc3\xa4isess\xc3\xa4 ottelussa. Avausmaali syntyi Torinoa vastaan 17. syyskuuta 2006 ja toinen heti per\xc3\xa4\xc3\xa4n 20. syyskuuta 2006 Sampdoriaa vastaan. Sen j\xc3\xa4lkeen Di Natale onnistui maalinteossa vasta 20. joulukuuta 2006 vierasottelussa Atalantaa vastaan. H\xc3\xa4n teki my\xc3\xb6s muutamaan otteeseen kaksi maalia yhden pelin aikana. Ensimm\xc3\xa4inen niist\xc3\xa4 syntyi Parmaa vastaan 25. helmikuuta 2007, jossa h\xc3\xa4n vei maaleillaan Udinesen 2\xe2\x80\x931 johtoon. Ottelu p\xc3\xa4\xc3\xa4ttyi tasan 3\xe2\x80\x933. Toisen kerran Di Natale teki kaksi maalia kotiottelussa Livornoa vastaan. Tuolloin ottelu p\xc3\xa4\xc3\xa4ttyi Udinesen 4\xe2\x80\x930 voittoon. Di Natale teki kaiken kaikkiaan Serie A:ssa yksitoista maalia pelaamissaan 31 ottelussa. Udinese sijoittui kauden p\xc3\xa4\xc3\xa4tteeksi Serie A:ssa kymmenenneksi. Di Natalelle kirjattiin my\xc3\xb6s uransa kaksi ensimm\xc3\xa4ist\xc3\xa4 ulosajoa Serie A:ssa. Ensimm\xc3\xa4inen niist\xc3\xa4 tuli kahden varoituksen my\xc3\xb6t\xc3\xa4 Livornoa vastaan 5. marraskuuta 2006 ja toinen Cataniaa vastaan 29. huhtikuuta 2007.\n_START_SECTION_\nKausi 2007\xe2\x80\x932008\n_START_PARAGRAPH_\nEnnen kauden 2007\xe2\x80\x932008 alkua Di Natale allekirjoitti hein\xc3\xa4kuussa 2007 viiden vuoden jatkosopimuksen Udinesen kanssa. H\xc3\xa4n aloitti edellisen kauden tapaan maalinteon Italian cupissa. Di Natale teki yhden maalin, kun Udinese voitti AS Barin maalein 3\xe2\x80\x930. Cupissa Udinesen taival p\xc3\xa4\xc3\xa4tyi nelj\xc3\xa4nnesv\xc3\xa4lieriin, jossa se h\xc3\xa4visi Catanialle vierasmaalis\xc3\xa4\xc3\xa4nn\xc3\xb6ll\xc3\xa4. Serie A:ssa Di Natale aloitti ensimm\xc3\xa4isen ottelun vaihdossa, kun Udinese h\xc3\xa4visi Napolille maalein 0\xe2\x80\x935. Heti seuraavassa ottelussa Di Natalen p\xc3\xa4\xc3\xa4sty\xc3\xa4 takaisin aloituskokoonpanoon h\xc3\xa4n teki maalin Juventusta vastaan, joka j\xc3\xa4i my\xc3\xb6s ottelun ainoaksi maaliksi. My\xc3\xb6s 22. syyskuuta 2007 pelatussa Serie A ottelussa Regginaa vastaan Di Natalen tekem\xc3\xa4t kaksi maalia riittiv\xc3\xa4t Udinesen 2\xe2\x80\x930 voittoon. H\xc3\xa4n teki viel\xc3\xa4 kahteen otteeseen kaksi maalia. Toinen syntyi 17. helmikuuta 2008 Regginaa vastaan ja kolmas 24. helmikuuta 2008 Genoaa vastaan. Di Natale teki kauden aikana Serie A:ssa yhteens\xc3\xa4 17 maalia pelaamissaan 36 ottelussa. H\xc3\xa4n oli joukkueensa paras maalintekij\xc3\xa4 ja sijoittui Serie A:n maalitilastossa nelj\xc3\xa4nneksi. Udinese sijoittui Serie A:ssa seitsem\xc3\xa4nneksi ja sai karsintapaikan UEFA-cupiin.\n_START_SECTION_\nKausi 2008\xe2\x80\x932009\n_START_PARAGRAPH_\nKauden 2008\xe2\x80\x932009 Di Natale aloitti Serie A:ssa 30. elokuuta 2008 tekem\xc3\xa4ll\xc3\xa4 avausottelussa kaksi maalia Palermoa vastaan. My\xc3\xb6hemmin syksyll\xc3\xa4 Udinese selvitti tiens\xc3\xa4 UEFA-cupiin karsintojen kautta voitettuaan Borussia Dortmundin. Udinese sai lohkoonsa Tottenhamin, NEC Nijmegenin, Spartak Moskovan ja Dinamo Zagrebin. Udinese voitti my\xc3\xb6s oman lohkonsa ja eteni jatkoon. Di Natale onnistui kerran maalinteossa lohkovaiheen aikana Tottenhamia vastaan lokakuussa 2008. Kolme p\xc3\xa4iv\xc3\xa4\xc3\xa4 my\xc3\xb6hemmin (26. lokakuuta 2008) Di Natale teki kaksi maalia Serie A:ssa AS Romaa vastaan, jonka Udinese voitti maalein 3\xe2\x80\x931. Viel\xc3\xa4 14. joulukuuta 2008 Di Natale teki toiset kaksi maalia Laziota vastaan, jonka lopputulos p\xc3\xa4\xc3\xa4ttyi tasan 3\xe2\x80\x933. 21. tammikuuta 2009 Di Natale teki Udinesen ainoan maalin Italian cupin nelj\xc3\xa4nnesv\xc3\xa4lieriss\xc3\xa4 Sampdoriaa vastaan, joka pudotti Udinesen jatkosta rangaistuspotkukilpailun j\xc3\xa4lkeen. UEFA-cupissa Udinese pudotti ensimm\xc3\xa4isell\xc3\xa4 pudotuspelikierroksella Lech Pozna\xc5\x84 yhteismaalein 3\xe2\x80\x934. Di Natale pelasi j\xc3\xa4lkimm\xc3\xa4isess\xc3\xa4 ottelussa, jossa h\xc3\xa4n teki 2\xe2\x80\x931 voittomaalin. Maaliskuussa 2009 Udinese kohtasi UEFA-cupin nelj\xc3\xa4nnesv\xc3\xa4lieriss\xc3\xa4 Zenit Pietarin, jonka se voitti yhteismaalein 2\xe2\x80\x931. My\xc3\xb6s Di Natale onnistui maalinteossa ensimm\xc3\xa4isess\xc3\xa4 osaottelussa, jonka Udinese voitti maalein 2\xe2\x80\x930. 29. maaliskuuta 2009 Di Natale loukkasi polvensa maaottelussa Montenegroa vastaan ja joutui olemaan loppukauden sivussa. H\xc3\xa4nelt\xc3\xa4 j\xc3\xa4i v\xc3\xa4liin muun muassa UEFA-cupin puoliv\xc3\xa4lier\xc3\xa4ottelu Werder Bremeni\xc3\xa4 vastaan, jota vastaan Udinese h\xc3\xa4visi yhteismaalein 6\xe2\x80\x934. Kauden p\xc3\xa4\xc3\xa4tytty\xc3\xa4 Di Natale ehti pelata ennen loukkaantumistaan 22 Serie A ottelua ja teki niiss\xc3\xa4 12 maalia. Udinese sijoittui Serie A:ssa toistamiseen seitsem\xc3\xa4nneksi, mutta ei saanut paikkaa eurokentille.\n_START_SECTION_\nKausi 2009\xe2\x80\x932010\n_START_PARAGRAPH_\nKaudella 2009\xe2\x80\x932010 Udinesen valmentaja Pasquale Marino p\xc3\xa4\xc3\xa4tti siirt\xc3\xa4\xc3\xa4 Di Natalen laitahy\xc3\xb6kk\xc3\xa4\xc3\xa4j\xc3\xa4n paikalta keskushy\xc3\xb6kk\xc3\xa4\xc3\xa4j\xc3\xa4ksi, kun Fabio Quagliarella j\xc3\xa4tti seuran. Pelipaikan vaihtaminen tuotti tulosta, kun Di Natale teki yhdeks\xc3\xa4n maalia kauden ensimm\xc3\xa4isess\xc3\xa4 seitsem\xc3\xa4ss\xc3\xa4 ottelussa. H\xc3\xa4n teki muun muassa kauden avausottelussa kaksi maalia Parmaa vastaan ja 13. syyskuuta 2009 hattutempun Cataniaa vastaan. Di Natale oli sittemmin viisi ottelua tekem\xc3\xa4tt\xc3\xa4 maaliakaan, kunnes teki nelj\xc3\xa4 maalia seuraavassa viidess\xc3\xa4 ottelussa Livornoa, Bolognaa, Laziota ja Sampdoriaa vastaan. Sill\xc3\xa4 v\xc3\xa4lin Italian cupissa Udinese eteni aina v\xc3\xa4lieriin saakka, jossa AS Roma pudotti sen jatkosta yhteismaalein 2\xe2\x80\x931. 7. helmikuuta 2010 Di Natale teki kauden toisen hattutemppunsa Napolia vastaan. Avausmaali syntyi rangaispotkun j\xc3\xa4lkitilanteesta, kun Napolin maalivahti Morgan De Sanctis torjui aluksi Di Natalen rangaistuspotkun. Di Natale teki viel\xc3\xa4 kauden loppupuolella maaliskuussa 2010 kaksi maalia AS Romaa vastaan. Kauden toiseksi viimeisess\xc3\xa4 ottelussa AS Baria vastaan Di Natale teki 9. toukokuuta 2010 uransa sadannen maalin Udinesen paidassa. Kauden p\xc3\xa4\xc3\xa4tteeksi Di Natale teki 29 maalia Serie A:ssa 35 pelaamissaan otteluissa. Samalla h\xc3\xa4n voitti Serie A:n maalikuninkuuden. Udinese kuitenkin sijoittui Serie A:ssa vasta viidenneksitoista.\n_START_SECTION_\nMaajoukkueura\n_START_PARAGRAPH_\nDi Natale pelasi ensimm\xc3\xa4isen kerran Italian maajoukkueessa Giovanni Trapattonin kutsusta 20. marraskuuta 2002 harjoitusottelussa Turkkia vastaan. Ensimm\xc3\xa4inen maali syntyi 18. helmikuuta 2004, nelj\xc3\xa4nness\xc3\xa4 maaottelussa T\xc5\xa1ekkej\xc3\xa4 vastaan. Seuraavan kerran Di Natale n\xc3\xa4htiin maajoukkueessa vuonna 2006 vuoden 2008 EM-kisojen karsinnoissa. H\xc3\xa4n teki muun muassa kaksi maalia Ukrainaa vastaan EM-karsinnoissa, kun Italia voitti ottelun maalein 1\xe2\x80\x932. Kaiken kaikkiaan h\xc3\xa4n pelasi kahdeksan karsintaottelua ja teki niiss\xc3\xa4 kaksi maalia. Roberto Donadoni nimitti Di Natalen my\xc3\xb6s Italian EM-kisajoukkueeseen, joka teki ennen kisoja 30. toukokuuta 2008 Belgiaa vastaan kaksi maalia, kun Italia voitti harjoitusottelun maalein 3\xe2\x80\x931. Vuoden 2008 EM-kilpailuissa Di Natale pelasi kisoissa yhden ottelun puoliv\xc3\xa4lieriss\xc3\xa4 Espanjaa vastaan tultuaan vaihdosta kent\xc3\xa4lle. Ottelu eteni lopulta aina rangaistuspotkukilpailuun saakka, jossa Di Natale ep\xc3\xa4onnistui potkussaan Daniele De Rossin tavoin ja Espanja voitti maalein 4\xe2\x80\x932._NEWLINE_18. marraskuuta 2009 Di Natale sai kantaa ensimm\xc3\xa4ist\xc3\xa4 kertaa kapteenin nauhaa Italian maajoukkueessa uransa 30 maaottelussa Ruotsia vastaan. H\xc3\xa4net valittiin my\xc3\xb6hemmin Marcello Lippin Italian MM-kisajoukkueeseen vuoden 2010 MM-kilpailuihin. Kisoissa Di Natale pelasi kaikissa kolmessa ottelussa ja onnistui kerran maalinteossa viimeisess\xc3\xa4 ottelussa Slovakiaa vastaan. Italian kisat p\xc3\xa4\xc3\xa4ttyiv\xc3\xa4t kuitenkin alkulohkoon._NEWLINE_29. toukokuuta Cesare Prandelli nimitti Di Natalen Italian maajoukkueeseen vuoden 2012 EM-kilpailuihin. Di Natale palasi t\xc3\xa4m\xc3\xa4n my\xc3\xb6t\xc3\xa4 Italian maajoukkueeseen sitten vuoden 2010 MM-kisojen. H\xc3\xa4n pelasi ennen kisoja harjoitusottelun Ven\xc3\xa4j\xc3\xa4\xc3\xa4 vastaan, jonka Italia h\xc3\xa4visi maalein 3\xe2\x80\x930. Ennen kisajoukkueeseen valintaa Di Natale ilmoitti lopettavansa jalkapallouransa EM-kisoihin. Kisoissa Di Natale tuli avausottelussa vaihdosta kent\xc3\xa4lle Espanjaa vastaan ja onnistui heti maalinteossa. Italia eteni kisojen p\xc3\xa4\xc3\xa4tteeksi aina loppuotteluun saakka, jossa se kohtasi toistamiseen Espanjan. Italia kuitenkin h\xc3\xa4visi loppuottelun maalein 4\xe2\x80\x930 ja sai EM-hopeaa.'